Yoh masa ilée sukée Efraim teuhoreumat sampoe meunyoe na peurintah nibak sukée nyan, sukée-sukée laén nyang na di Israel teumakot that. Teuma sukée Efraim raya that desya lé sabab jiseumah dewa Baal, sabab nyan awaknyan teuma teusampôh.
2 Sampoe án saátnyoe ureuëng-ureuëng nyan na di Efraim nyan hana putôh jipeubuet desya; awaknyan jipeugét patong-patong pirak keu teuseumah -- patong nyang jireuncana lé akai manusia dan ji uke lé jaroe manusia. Awaknyan jipeugah, "Peuseumah laju keureubeuen ubak patong-patong nyoe!" Bit gura that, manusia jicöm patong aneuëk leumô!
3 Lé sabab nyan ureuëng-ureuëng nyan teusampôh lagée sagob atawa iémbon di beungoh uroe. Awaknyan lagée abée jumpung nyang jiyueb lé angén di teumpat teloe aneuk gandom, dan lagée asab nyang teubiet nibak sulie.
4 TUHAN meufeureuman, "Ulôn kheueh TUHAN Allah gata, nyang ba gata peuteubiet nibak nanggroe Meusé. Gata hana le Allah teuh nyang laén seulaén Ulôn. Ulôn kheueh sidroe kong nyang hase peuseulamat gata.
5 Bak tanoh nyang tho di padang pasi, Ulôn kheueh nyang jaga gata.
6 Teuma óh ka lheueh gata kana di nanggroe nyang jroh, dan gata troe dan puih até, gata ka jeuet keu ureuëng angkôh dan ka tuwoe ubak Ulôn.
7 Lé sabab nyan Ulôn ku rungköm gata lagée singa teumeugöm. Lagée rimueng tutul Ulôn kulinteueng gata bak rot ueh raya.
8 Ulôn Lôn seurang gata lagée cagée nyang ka gadôh aneuëk. Ulôn Lôn priek-priek gata. Lagée singa Ulôn Lôn teugöm gata bak teumpat gata, dan lagée beulatang kleut Ulôn Lôn priek-priek gata.
9 Ulôn kupeuhanco gata, he bansa Israel! Dan soe kheueh nyang hase tulông gata?
10 Gata talakée raja dan peumimpén, teuma dipat kheueh awaknyan bandum jinoenyoe? Peu kheueh hase awaknyan jipeuseulamat rakyat gata?
11 Deungon beungéh Ulôn jok raja keu gata, dan deungon geungéuen Ulôn tarek awaknyan lom teuma."
12 TUHAN meufeureuman, "Desya dan keusalahan Israel ka teucetet, dan catetan nyan ka Lôn keubah.
13 Israel na watée keu udeb, teuma awaknyan bangai lumpah na sampoe hana jicok keuseumpatan nyan. Jihnyan lagée aneuëk manyak nyang sikeujab teuk lahé teuma hánjitem teubiet lam pluet ma.
14 Bansa nyoe hana Lôn peuseulamat nibak kuasa donya ureuëng maté. He maté, sipreuk kheueh laju bala gata! Tapeubuet kheueh buet gata nyang hanco dan meubahya nyan! Ulôn hanale jimat gaséh keu bansa nyoe.
15 Bahpi Israel makmu lagée naleueng nyang subô, teuma Ulôn kukirém angén timu nyang seu uem di padang pasi. Angén nyan jipeutho bandum mata ié dan mon-mon meumata, sampoe teusampôh kheueh bandum nyang meuhareuga.
